projecte-aina/catalan_government_crawling huggingface dataset:
Dimecres 25 d'abril a les 18 h tindrà lloc a la biblioteca una activitat vinculada amb La Marató de TV3, que donarà a conèixer els resultats d'un dels projectes solidaris finançats amb La Marató a la ciutat de Lleida.
Purroy i l'equip de l' Institut de Recerca Biomèdica de Lleida explicaran el projecte de recerca en ictus a Lleida finançat amb La Marató de l'any 2010 dedicada a l'ictus i les lesions medul·lars i cerebrals.
L'activitat constarà amb l'explicació del projecte i posteriorment hi haurà una activitat experimental d'observació d'un cervell amb isquèmia cerebral, amb la finalitat que els assistents visquin en directe la investigació que s'ha fet possible de manera solidària.
Aquesta sessió està organitzada per la Fundació La Marató de TV3 i l'IRB Lleida i compta amb la col·laboració de la biblioteca.
La recerca en ictus a Lleida, a càrrec del Dr.
Purroy i l'equip de l'IRB Lleida.
Lloc: Sala d'actes de la Biblioteca Pública de Lleida.
La Mostra de Cinema Llatinoamericà de Catalunya és una activitat cultural internacional que es realitza a la ciutat de Lleida des de l'any 1995, organitzada per l' Ajuntament de Lleida i el Centre Llatinoamericà de Lleida.
El seu objectiu principal és promoure la difusió de la cinematografia llatinoamericana a Europa i, alhora, apropar la cultura dels diferents països llatinoamericans als ciutadans a través de les projeccions de pel·lícules i de les diferents activitats paral·leles.
La propera edició de la Mostra se celebrarà del 20 al 27 d'abril del 2018, i com en edicions anteriors, els usuaris de la Biblioteca Pública de Lleida obtindran les entrades a meitat de preu per a les projeccions dels llargmetratges de la Secció Oficial del Caixaforum, essent gratuïtes la resta de projeccions durant el certamen.
Venda d'entrades al CaixaForum en horari d'atenció al públic.
Un cop començada la sessió no es permetrà l'accés a la sala ni es retornarà el preu de l'entrada.
Projeccions Secció Oficial llargs documentals i sessions especials: Entrada gratuïta fins completar aforament.
Recollida d'entrades del 9 al 18 d'abril, fins completar aforament, al Centre Llatinoamericà de Lleida.
Recollida d'entrades del 9 al 25 d'abril fins completar aforament, al Centre Llatinoamericà de Lleida (C. General Brito 5, Baixos, de dilluns a divendres de 10 a 14h) i a la Regidoria de Cultura (Av.
Sala d'Actes, Facultat de Lletres (Rectorat) UdL (Plaça de Víctor Siurana,1).
Saló Víctor Siurana, Facultat de Lletres (Rectorat) UdL (Plaça de Víctor Siurana,1).
Teatre La Llotja de Lleida (Av.
Mostra de Cinema Llatinoamericà de Catalunya
Nota: La Biblioteca Pública de Lleida no es fa responsable de possibles canvis o anul·lacions d'activitats programades a la Mostra de Cinema Llatinoamericà de Catalunya.
Es recomana consultar les cartelleres oficials de la Mostra per tenir la informació actualitzada.
Durant els mesos de maig i juny
La biblioteca ofereix tallers bàsics d'informàtica i mòbils per tal d'iniciar i acompanyar els usuaris adults que ho desitgin en l'ús de les tecnologies de la informació i la comunicació.
En aquesta ocasió, els tallers són possibles gràcies a la col·laboració amb la Regidoria de Joventut de l'Ajuntament de Lleida que coordina l'assignatura de matèria transversal "Actituds i valors dels professionals de les ciències de la salut", mitjançant la qual els estudiants de la Universitat de Lleida poden realitzar una estada de pràctiques per obtenir crèdits de lliure elecció.
Després de l'oferta de tallers dels mesos d'abril i maig, la biblioteca ha programat nous tallers per complementar la formació i per respondre les demandes dels usuaris.
A més dels tallers d'ús de smartphones que ja es venien oferint, l'oferta de tallers s'ha ampliat amb un taller nou:
Taller de 2 sessions adreçat a usuaris de telèfons mòbils Android o Iphone que tenen poca experiència en el seu ús.
S'aprendrà les nocions bàsiques per a utilitzar i configurar el telèfon mòbil intel·ligent, gestionar l'agenda de contactes, descarregar aplicacions i navegar per internet.
Taller de 2 sessions adreçat a usuaris de telèfons mòbils Android o Iphone amb experiència o que hagin fet el taller de nivell bàsic.
S'aprofundirà en aplicacions i configuració avançada del telèfon mòbil intel·ligent.
Taller de 2 sessions adreçat a usuaris amb coneixements d'informàtica i internet on s'ensenyarà a utilitzar l'aplicació Google photos i el treball al núvol amb Google drive.
S'utilitzarà tant els ordinadors de l'aula de formació com els telèfons mòbils de cada participant.
Per tal de satisfer la demanda dels usuaris, s'han programat diverses edicions dels tallers:
-15 i 17 de maig: Taller d'ús de smartphones.
-22 i 24 de maig: Taller d'ús de smartphones.
-29 i 31 de maig: Google photos i Google drive.
-5 i 7 de juny: Taller d'ús de smartphones.
-12 i 14 de juny: Google photos i Google drive.
L'horari de les sessions serà de 17 a 19 h i es realitzaran a l'Aula de formació (2a planta).
Per a participar als tallers d'informàtica i internet, cal inscriure's prèviament a l'Àrea d'audiovisuals de la biblioteca.
Tots els tallers són gratuïts i el nombre de places és limitat.
El proper dissabte 9 de juny a partir de les 18h, més de 300 alumnes d'escoles de música de Lleida participaran a la vuitena edició del Festival SIMFONIC.
Els concerts se celebren a diferents espais de manera gratuïta i agrupant diferents estils musicals.
Com en els darrers anys, la Biblioteca Pública de Lleida acollirà el concert de l' Aula de sons de Lleida.
Així mateix, la ciutat de Lleida acollirà 3 concerts simultanis més de les diferents escoles de música de la ciutat: acordions a l'Església Romànica de Sant Martí; pop-rock al Pati IEI de la Diputació de Lleida i música tradicional al CaixaForum Lleida.
També les poblacions d'Alguaire i Mollerussa participen al festival, amb concerts de música clàssica i cant coral, respectivament.
En aquesta vuitena edició, el Festival SIMFONIC compta amb l'apadrinament del cor Barcelona Gospel Messengers, protagonista del videoclip de presentació del Festival.
La cançó "Oh Happy Day!" sonarà el dia 19 de juny a les 19h de manera simultània a tots els concerts.
La iniciativa SIMFONIC és impulsada per l'Associació SIMFONIC, amb l'objectiu de visualitzar la tasca que realitzen les Escoles de Música, entenent l'aprenentatge musical com una inversió en educació i aconseguint que els joves músics siguin els protagonistes.
Podeu consultar els concerts que es realitzen a Lleida: http://www.simfonic.org/participants-lleida-2018
Dijous 14 de juny tindrà lloc a la biblioteca l'activitat de cloenda del curs 2017-2018 dels grups de lectura amb una activitat conjunta per als participants i oberta al públic en general.
Es tracta de "Lectorant", un espectacle teatral sobre com la lectura ens transforma creat, interpretat i produït per Eugènia González La Rosa.
L'espectacle combina la divulgació de dades científiques i fets històrics amb les anècdotes personals i els fragments d'autors reconeguts que expliquen la seva relació amb la lectura i els beneficis que se'n deriven.
És un monòleg dramàtic amb tocs de comèdia i cançons que parla de com la capacitat de llegir de forma "tradicional" s'ha vist seriosament afectada en els darrers anys i de com les "noves formes de llegir" han modificat el nostre cervell a nivell físic i a nivell funcional.
"Lectorant" és un espectacle creat, produït i interpretat per Eugènia González La Rosa, una artista escènica lleidatana amb més de 20 anys d'experiència teatral en diversos àmbits i formada a l' Aula de Teatre de Lleida i a l' Institut del Teatre, entre d'altres.
Actualment gira el seu espectacle "DIOS.La Comedia", fa de contacontes en nombroses biblioteques del país, imparteix classes d'interpretació (entre d'altres a l'Aula de teatre de Lleida) i treballa en un nou espectacle.
"Lectorant" es representarà el dia 14 de juny a les 19 h a la Sala d'actes de la biblioteca i tothom hi és convidat.
Aquest mes de juliol la biblioteca et proposa una nova experiència que no podràs rebutjar.
T'hem preparat una cita a cegues perquè descobreixis nous personatges i llocs, i noves històries i sensacions.
Al vestíbul de recepció hi trobaràs uns paquets sorpresa amb una quinzena de propostes temàtiques per endur-te en préstec amb el carnet de la biblioteca.
A dins hi ha fins a 6 documents de diferents tipus (novel·les, llibres infantils, pel·lícules, revistes...) sobre una temàtica concreta perquè puguis descobrir-la o aprofundir-hi si ja la coneixes.
De moment s'han confeccionat una quinzena de lots diferents amb temàtiques tan diverses com: descobrir el país nipó, la xocolata, el silenci, els vampirs o Notre Dame.
Tu tries la temàtica però no sabràs quins documents et trobaràs fins que facis el préstec i obris el paquet!
T'animem a tenir una cita a cegues amb la biblioteca.
La Biblioteca Pública de Lleida ha preparat una nova mostra de fons amb documents de les diferents àrees per tal de facilitar als usuaris i usuàries la tria de lectures i materials per l'estiu.
Enguany, la mostra es titula "Més enllà del món", i els documents que s'hi poden trobar són sobre ciència-ficció i literatura fantàstica, dos gèneres literaris i cinematogràfics basats generalment en l'exploració de les possibilitats imaginades de la ciència, la tecnologia, la societat i la vida del futur.
Així, s'hi podran trobar novel·les per a joves i adults tant de títols clàssics com d'autors contemporanis i noves veus, còmics, revistes i DVD.
La mostra es complementarà amb una guia de lectura on hi haurà una selecció de tots aquests documents que es poden trobar a la biblioteca i a d'altres biblioteques del Sistema de Lectura Pública de Catalunya.
La mostra estarà instal·lada al Claustre de l'àrea infantil i juvenil durant els mesos de juliol i agost.
Us animem a visitar-la i a endinsar-vos en aquests gèneres!
Inauguració de l'espai i del blog de crítica i recomanació de literatura juvenil
La biblioteca dóna el tret de sortida aquest 2016 a "Poker de llibres", un projecte de crítica i recomanació de literatura juvenil on els mateixos joves són els protagonistes.
Mitjançant aquest projecte, la biblioteca vol potenciar el fons de literatura juvenil, coneixent i adaptant-se als gustos d'aquest públic.
Per això, s'ha format un grup de joves molt lectors que, coordinats per la responsable de l'Àrea Infantil i Juvenil, seleccionaran i recomanaran les obres que es van llegint per facilitar la tria als altres lectors.
Les obres recomanades es podran veure a l'espai habilitat a l'Àrea Infantil i Juvenil, amb els llibres marcats amb la icona de "Poker de llibres" al llom, i també al blog http://pokerdellibres.blogspot.com.es/, que el grup de joves anirà actualitzant periòdicament.
Aquest projecte ha estat ideat per Xosse Nofre, responsable de l'Àrea Infantil i Juvenil de la biblioteca i ha comptat amb un pressupost de 3000 € del Departament de Cultura.
Presentació del projecte i inauguració de l'espai per a joves i el blog, adreçada a joves, famílies i professionals del món de l'educació.
Podeu comentar i seguir totes les novetats d'aquest projecte a través de les xarxes amb l'etiqueta.
Sentirem i llegirem textos d'autores contemporànies
El Dia de les Escriptores és una celebració, de caràcter anual, iniciativa de la Biblioteca Nacional d'Espanya, l' Associació Clàssiques i Modernes i la Federació Espanyola de Dones Directives (FEDEPE) amb l'objectiu de recuperar el llegat de les dones escriptores, fer visible el seu treball en la literatura i combatre la discriminació que han sofert al llarg de la història.
A Catalunya l'esdeveniment està coordinat per l' Observatori Cultural de Gènere (OCG) amb la col·laboració de la Institució de les Lletres Catalanes (ILC), l' Associació d'Escriptors en Llengua Catalana (AELC) i la Biblioteca Nacional de Catalunya.
Per quart any consecutiu, la Biblioteca Pública de Lleida se suma a aquesta iniciativa i ha organitzat la següent activitat que tindrà lloc el dilluns 11 de novembre a les 19 h a la sala d'actes:
"La boca descosida", a càrrec d'Alba Mascarella.
Espectacle literari que fa un recorregut per la poesia i la prosa poètica d'escriptores contemporànies catalanes i d'arreu del món.
L'espectacle permet, d'una manera viscuda i íntima, conèixer una breu història de les autores i apropar-se a la seva obra a través d'una lectura dramatitzada, i alhora, mostrar un reconeixement a la literatura escrita per dones i així, incentivar-ne la seva lectura.
Seguidament hi haurà la lectura d'una selecció de textos d'autores per celebrar el Dia de les escriptores a càrrec de membres del grup de lectura "Una habitació pròpia".
L'acte comptarà amb interpretació a la llengua de signes catalana a càrrec de l'Associació Deixa'ns signar.
Durant els mesos de novembre i desembre
La biblioteca ofereix tallers bàsics d'informàtica i mòbils per tal d'iniciar i acompanyar els usuaris adults que ho desitgin en l'ús de les tecnologies de la informació i la comunicació.
Els tallers parteixen de nivell inicial i combinen petites explicacions teòriques amb una part pràctica per treure'n el màxim profit.
Durant els mesos de novembre i desembre de 2019 la biblioteca ha programat els següents tallers:
L'horari de les sessions serà de 16 a 18 h i es realitzaran a l'Aula de formació (2a planta).
Per a participar als tallers d'informàtica i internet, cal inscriure's prèviament a l'Àrea d'audiovisuals de la biblioteca.
Tots els tallers són gratuïts i el nombre de places és limitat.
Del 9 al 24 de novembre de 2019 se celebra a diferents poblacions de Catalunya el festival "El més petit de tots", un festival que ofereix una selecció de les propostes d'arts escèniques per a la primera infància més interessants del panorama actual.
A més de les actuacions als teatres, el festival també programa activitats paral·leles a equipaments com biblioteques, escoles i altres equipaments.
En aquestes propostes la Biblioteca Pública de Lleida col·labora amb el Teatre Municipal de l'Escorxador per tal de fer arribar l'art als més petits.
Divendres 8 de novembre, 17.30 i 18.30 (sessió doble).
"Aprèn una cançó en llengua de signes", a càrrec de la companyia ICB Productions.
Adreçat a nens i nenes de 4 i 5 anys.
Taller que combina la cançó i el moviment en què els participants aprendran la cançó de l'espectacle "Tumble in the jungle" (Voltant per la jungla) que es podrà veure al festival El més petit de tots els dies 8 i 9 de novembre al Teatre Municipal de l'Escorxador.
Inscripcions a partir del 25 d'octubre a través del formulari d'inscripció a les activitats infantils.
Divendres 22 de novembre, 17.30 i 18.30 (sessió doble).
"Blink flash lab", a càrrec de l'Associació Blink Flash.
Adreçat a nens i nenes de 0 a 3 anys.
En aquest taller els participants comparteixen l'espai amb una ballarina i junt amb ella descobreixen objectes amagats que disparen el moviment i el ritme.
Inscripcions a partir del 8 de novembre a través del formulari d'inscripció a les activitats infantils.
Del 7 al 29 de novembre se celebra a Lleida el festival Jazztardor, un festival clarament destinat a dur als escenaris lleidatans el bo i millor del jazz de casa i d'arreu del món que s'ha convertit en un referent nacional i estatal i en un dels objectius dels grans músics d'enllà de l'oceà a l'hora de planificar les seves gires pel vell continent.
Enguany, 26a edició, el Jazztardor manté l'eclecticisme de la seva personalitat i ofereix una combinació d'artistes consagrats i talents emergents amb la gran qualitat com a denominador comú del programa.
Els escenaris lleidatans alternaran presències de músics llegendaris amb saba nova, noms històrics amb altres que representen el present d'un jazz que no deixa mai de caminar cap al futur.
Com cada any, els usuaris de la Biblioteca Pública de Lleida gaudiran d'entrada a preu reduït a tots els concerts programats.
L'oferta és vàlida exclusivament a taquilla, el dia del concert.
Es té dret a una entrada amb descompte per cada carnet.
Les entrades estan subjectes a disponibilitat.
L'organització no pot garantir plenament que quedin entrades disponibles a taquilla.
Nota: La Biblioteca Pública de Lleida no es fa responsable de possibles canvis o anul·lacions d'espectacles programats al Jazztardor.
Es recomana consultar la programació oficial del festival per tenir la informació actualitzada.
Durant el mes de novembre, la Biblioteca Pública de Lleida acollirà el projecte "Biblioteques sense fronteres", un programa impulsat pel Departament de Cultura, a través del Servei de Biblioteques i l' Agència Catalana de Cooperació al Desenvolupament del Departament d'Exteriors.
La iniciativa va néixer l'any 2017 amb l'objectiu de contribuir a la construcció d'una ciutadania global transformadora a través de la difusió d'informació i recursos al públic de les biblioteques de Catalunya i reforça l'acció de la Generalitat de Catalunya en l'àmbit de l'educació per al desenvolupament.
Per l'edició de l'any 2019 s'ha escollit el tema "Economies transformadores" que comprèn els àmbits de l'economia social i solidària, la banca ètica i el comerç just.
Les economies transformadores són un gran nombre d'iniciatives de producció, comercialització, consum i finançament que funcionen dia a dia sota lògiques democràtiques, equitatives, solidàries i respectuoses amb les persones, el medi ambient i els territoris.
Amb uns canals de comercialització i producció alternatius que posin en el centre a les persones i les seves necessitats, i alternatives de consum i producció, basades en la participació de les persones i les comunitats, en l'apoderament, la transparència, les qüestions de gènere i la sostenibilitat ecològica.
Així doncs, la biblioteca acollirà les següents activitats adreçades al públic en general:
Claustre de l'àrea infantil i juvenil.
"Cuir i calçat a Bangladesh: el cost real de la seva producció".
Exposició de petit format que recull imatges i testimonis sobre les condicions de treball i de vida dels treballadors i les treballadores del districte de Hazaribagh a Bangla Desh, on es processa i es produeix calçat.
Mostra de fons sobre economia social i solidària, banca ètica i comerç just.
Instal·lació on la ciutadania pot escriure missatges de denúncia sobre el funcionament de la indústria tèxtil.
"Amb gust de cafè", a càrrec de Carles Cuberes.
Contes teatralitzats per a públic familiar amb un element comú: el cafè.
Espectacle adreçat a infants a partir de 3 anys, sense inscripció prèvia.
L'activitat comptarà amb interpretació a la llengua de signes catalana a càrrec de l'associació "Deixa'ns signar".
A més, s'han ofert visites guiades a l'exposició "Cuir i calçat a Bangladesh" a diversos centres educatius de la ciutat.
El Govern de la Generalitat de Catalunya ha declarat el cinquantenari de la mort de Margarida Xirgu com a una de les commemoracions oficials de l'any 2019 per recuperar i divulgar la memòria d'aquesta artista en la història del teatre a Catalunya i més enllà de les nostres fronteres.
La comissària de la commemoració és Ester Bartomeu, actriu, coreògrafa i pedagoga.
Margarida Xirgu i Subirà (Molins de Rei, 18 de juliol de 1888 – Montevideo (Uruguai), 25 d'abril de 1969) va ser una de les personalitats més destacades en el món del teatre del segle XX, en totes les facetes d'actriu, directora i professora.
Després de fer teatre amateur, als 18 anys va començar com a professional al Teatre Romea, on va aconseguir ser una actriu d'èxit, que va augmentar amb les representacions, entre d'altres autors, de Federico García Lorca, amb qui la unia una gran amistat.
La seva fama la va portar a fer gires per Sud-Amèrica, on es trobava durant la guerra civil i d'on ja no va tornar del seu exili.
A més de seguir actuant, va fundar l'Escola d'Art Dramàtic a Santiago de Xile, i va dirigir la Comèdia Nacional Uruguaiana i l'Escola Municipal d'Art Dramàtic.
Així, durant 2019 i 2020, es commemorarà el cinquantè aniversari de la mort de l'actriu amb un gran nombre d'activitats, que se celebraran arreu de Catalunya, però també a altres països, com l'Argentina i l'Uruguai.
La Biblioteca Pública de Lleida se suma a aquesta commemoració i ha programat els següents actes durant els mesos de novembre i desembre de 2019:
Del 25 de novembre al 31 de desembre de 2019
"Margarida Xirgu, l'actriu i la dona".
Exposició de gran format que pretén mostrar la vida i trajectòria de l'artista així com diferents vessants de la seva figura.
Objectes personals, cartes, documents oficials, fotografies, audiovisuals són part del contingut de l'exposició que pretén arribar a tot tipus de públic.
Hi haurà també una mostra de documents de la biblioteca per endur-se en préstec.
Responsable del disseny i muntatge: Jordi Tolosa.
Contextualització, recerca, coordinació i continguts: Ester Bartomeu.
Dijous 12 de desembre de 2019, 18.30 h.
"Margarida Xirgu: l'actiu catalana més internacional del seu temps".
Conferència-recital sobre la trajectòria vital i artística de l'actriu Margarida Xirgu a càrrec d'Araceli Bruch.
Dimecres 18 de desembre de 2019, 19 h
"La correspondència de Margarida Xirgu".
Lectura dramatitzada de la correspondència escrita de l'actriu Margarida Xirgu a càrrec d'Àngels Bassas, i acompanyament musical a càrrec d'Esther Vila.
El proper dijous, 28 de novembre a les 18.30 h, Creu Roja Lleida lliurarà a la Biblioteca Pública de Lleida 3 exemplars del còmic documental de no ficció "Quan tanco els ulls, recordo" (en català, castellà i anglès).
El còmic, de l'autora Cristina Bueno, és el resultat de la investigació i entrevistes a refugiades en acollida, que crea la història de la Zarah i els seus tres fills, la Rana, la Mariam i el Salim, i mostra les necessitats humanitàries, els drets i la vulnerabilitat que pateixen les dones i els infants al fugir de la guerra cap aquest món insolidari.
Les dones escapen de l'horror de la guerra.
Abandonen el país amb la família encara viva, amb fills a qui protegir, patint assetjaments de màfies, gana, fred, por, misèria... i aquest llibre pretén explicar-nos-ho amb profund respecte i admiració.
Gràcies al projecte de la Creu Roja, la Cristina Bueno explica la capacitat de resiliència de les refugiades a l'afrontar tantes adversitats quan comencen una nova vida lluny del seu país, amb un clima, idioma i cultura tan diferents.
Explica tres etapes del camí: la fugida del conflicte armat, pagant la sortida amb estalvis; el trànsit per terra, mar i camps de refugiats fins arribar al nostre país; i, al final, l'acollida.
El còmic mostra l'angoixa, el patiment i la impotència en les cares dibuixades i fotografies de notícies de premsa, dades i mapes.
Una eina útil de pedagogia solidària.
Els assistents a l'acte també podran participar en el joc "Veritats i mentides dels desplaçaments forçats" que vol ser un espai de reflexió entorn al fenomen de les migracions forçades.
Si tens entre 9 i 12 anys, t'ensenyem a programar!
Els Code Club (en català: clubs de codi o clubs de programació) són una xarxa d'activitats gratuïtes totalment gestionades per voluntaris amb l'objectiu que els infants tinguin l'oportunitat d'aprendre a programar.
Aquestes activitats es porten a terme en horari extra-escolar, ja sigui a la mateixa escola, a una biblioteca, un centre cívic o qualsevol lloc que disposi d'ordinadors.
Actualment, hi ha més de 1350 Code Clubs repartits per tot el món.
Des de l'any 2019, la Biblioteca Pública de Lleida forma part d'aquesta xarxa i ofereix aquesta activitat, adreçada a nens i nenes de 9 a 12 anys que vulguin aprendre a programar de forma divertida.
Es realitzaran un total de 12 sessions impartides per dos professors voluntaris, que ensenyaran als nens i nenes participants els conceptes més elementals de la programació amb el programari Scratch.
L'activitat tindrà lloc a l'aula de formació de la biblioteca tots els dilluns de 17.30h a 19 h del 13 de gener al 30 de març de 2020.
Per a participar-hi cal inscriure's prèviament a l'Àrea infantil i juvenil.
El Code Club a les biblioteques és una iniciativa del Servei de Biblioteques de la Generalitat, que juntament amb Code Club Catalunya i les universitats UOC, UPC-FIB, UDG, UPF, UB-Biblioteconomia i Elisava, vol iniciar als nens i nenes de 9 a 12 anys a la programació d'ordinadors mitjançant tallers gratuïts i gestionats per persones voluntàries.